Il-Kap tal-Partit Nazzjonalista Bernard Grech wiegħed li Gvern immexxi mill-Partit Nazzjonalista se jkun qiegħed jara li tiġi implimentata l-ħtieġa li jkun hemm qbil ta' żewġ terzi tal-kamra biex isir bini li huwa meħtieġ għall-komunità u li jkollu jsir fuq art li hija indikata li hija barra miż-żona tal-iżvilupp. Grech qal dan meta kien qiegħed iwieġeb għal sessjoni ta' Q&A li saret fil-pjazza ta' Raħal Ġdid u li għaliha kien hemm il-pubbliku preżenti. Huwa enfasizza li hemm il-bżonn li dawn is-siti jkunu protetti u li l-iżvilupp ma jistax ikompli għaddej mingħajr ma jkunu ikkunsidrati l-inħawi u l-komunità tal-madwar. Huwa sostna li dawn l-artijiet għandhom jiġu protetti sabiex il-ġenerazzjonijiet futuri jkunu jistgħu jgawduhom. Grech irrimarka li kien ikun aktar faċli għall-partit li jibqa' sieket fuq ċerti kwistjonijiet bħall-yacht marina proposta f'Wied il-Għajn jew dwar il-pjattaforma li tfaċċat fi Triq il-Merkanti fil-Belt. Kompla li dan ma kienx il-każ għax il-Partit Nazzjonalista jemmen li dawn il-postijiet kellhom ikunu protetti u jekk ikun hemm bżonn ta' żvilupp dan għandu jsir b'mod proporzjonat u jikkunsidra l-komunita preżenti tal-lokalità milquta. Il-Kap Nazzjonalista qal li "għandna nieħdu ħsieb l-ispazji pubbliċi miftuħa għax huma tagħna lkoll irrispettivament mit-twemmin politiku tagħna." Żied li l-Partit għandu pożizzjoni ċara dwar żoni barra mill-iżvilupp; li dawn għandhom jibqgħu hekk. "Dawn iż-żoni għandhom ikunu protetti, u bħala partit qed nipproponu li art bħal din tista' tiġi żviluppata f'każijiet fejn hemm bżonn skola jew sptar ġdid. Proġett bħal dan ikun jeħtieġ maġġoranza parlamentari ta' żewġ terzi qabel il-proġett ikun jista' jsir," spjega Grech. Din mhix l-ewwel darba li l-Partit Nazzjonalista qed jipproponi l-approvazzjoni tal-maġġoranza ta' żewġ terzi fil-Parlament fuq artijiet ODZ. Fl-2016, il-partit kien għamel proposta simili li ġiet approvata minn Front Ħarsien ODZ. Min-naħa tagħha, il-front ressaq sett ta' proposti biex jiżgura li din il-proposta tkun konsistenti fil-prinċipju u biex tiġi applikata. Stajna għamilna aħjar Meta mistoqsi dwar ir-razzjonalizzazzjoni tal-2006, Grech irrikonoxxa li dan l-eżerċizzju seta' sar aħjar u li xi art setgħet tinżamm barra mill-konfini tal-iżvilupp. Huwa qal li l-proċess sar b'mod trasparenti u li dak iż-żmien il-gvern kien għamel dawn iż-żoni skont il-bini eżistenti. Madankollu, kien il-Partit Laburista li ried li aktar żoni jiġu inklużi fil-konfini tal-iżvilupp, qal Grech. Il-Kap tal-Oppożizzjoni rrimarka li l-iżvilupp bla rażan li għadda minnu l-pajjiż matul is-snin li għaddew ma kienx minħabba eżerċizzju ta' razzjonalizzazzjoni iżda kienu minħabba bidliet oħra fil-leġiżlazzjoni dwar l-iżvilupp imwettqa fis-snin riċenti. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_614185ede546e_rand.td-a-rec-img{text-align:left}.td_uid_3_614185ede546e_rand.td-a-rec-img img{margin:0 auto 0 0}